
Evaluarea Acordului de Parteneriat 2021-2027 Etapa I – LOT 1
OP 1 - O Europă mai competitivă și mai inteligentă, prin promovarea unei transformări economice inovatoare și inteligente și a conectivității TIC regionale

Evaluarea AP3 ”Progresul înspre competitivitatea, inovarea și transformarea digitală a societății românești”




SUMAR EXECUTIV


Contextul și scopul evaluării
Prezentul document sintetizează principalele rezultate ale “Evaluării Acordului de Parteneriat 2021-2027 Etapa I” – LOT 1, Obiectivul de Politică  1 - O Europă mai competitivă și mai inteligentă, prin promovarea unei transformări economice inovatoare și inteligente și a conectivității TIC regionale, Evaluarea ”Progresul înspre competitivitatea, inovarea și transformarea digitală a societății românești”. Scopul evaluării este acela de a confirma dacă debutul implementării este conform așteptărilor și teoriei schimbării, precum și de a identifica eventuale abateri de la acestea, în vederea luării unor măsuri corective, dacă este cazul, pentru optimizarea implementării. Evaluarea furnizează, pe bază de dovezi colectate de o manieră adecvată, și analize aprofundate, informații factorilor de decizie, referitoare la relevanța, eficiența, eficacitatea, coerența, nediscriminare și accesibilitate privind fondurile, programele și proiectele aflate în desfășurare sau finalizate.
Aria de acoperire și obiectivele evaluării
[bookmark: _Hlk224377286]Evaluarea acoperă intervențiile aferente Obiectivului de Politică 1, implicit intervențiile din cadrul domeniilor de politică asociate cercetării, dezvoltării și inovării, digitalizării în beneficiul cetățenilor și al mediului privat și competitivității întreprinderilor mici și mijlocii. Evaluarea analizează progresul următoarelor 6 obiective specifice: 1.1 – Cercetare, dezvoltare și inovare, 1.2 – Digitalizare, 1.3 – Competitivitatea întreprinderilor mici și mijlocii, 1.4 – Dezvoltarea competențelor, 1.6 – Platforma Tehnologii Strategice pentru Europa și 8.1 – Impactul tranziției către o economie neutră din punct de vedere climatic, din cadrul următoarelor 11 programe: Programul Creștere Inteligentă, Digitalizare și Instrumente Financiare 2021 – 2027, Programul Sănătate 2021 – 2027, Programul Tranziție Justă 2021 – 2027 și cele 8 programe regionale.
Data de referință a evaluării este 8 ianuarie 2026.
Obiectivele evaluării au fost structurate în jurul unui set de 10 întrebări de evaluare, care abordează: a) evoluția domeniilor de politică relevante; b) poziționarea intervențiilor în teoria schimbării; c) progresul implementării vis-a-vis de obiectivele stabilite; d) îndeplinirea și funcționalitatea condițiilor favorizante; e) complementaritatea și sinergiile cu alte intervenții; f) accesarea finanțărilor de către beneficiari; g) contribuția la reducerea disparităților teritoriale; h) angrenarea grupurilor țintă; i) funcționarea colaborării dintre mediul public și cel privat; j) integrarea principiilor orizontale.
Metodologia evaluării
Evaluarea a fost dezvoltată pe un cadru analitic care îmbină abordarea evaluării bazate pe teorie (Theory-Based Evaluation) cu elemente ale evaluării realiste. Evaluarea a fost realizată utilizând o abordare mixtă, care include metode de colectare și analiză de date calitative și cantitative și a furnizat 5 studii de caz tematice, la nivel de obiectiv specific.
În cadrul evaluării au fost realizate 2 sondaje, care au însumat 426 de răspunsuri, 59 de interviuri (la nivel de Acord de Parteneriat, autorități de program și beneficiari), 21 de focus grupuri cu reprezentanți ai Comitetul de Coordonare și Monitorizare a Acordului de Parteneriat (1 focus grup), Comitetele de Monitorizare ale programelor acoperite de evaluare (10 focus grupuri), beneficiari (8 focus grupuri) și reprezentanți ai grupurilor țintă (2 focus grupuri) și 16 vizite în teren, la sediile beneficiarilor. Constatările preliminare au fost validate în cadrul a 3 paneluri tematice de experți.

Progresul Obiectivului de Politică 1
Pentru Obiectivul de Politică 1 au fost alocate 6,51 miliarde euro (Fondul European Dezvoltare Regională), din care au fost contractate 3,93 miliarde euro (Fondul European Dezvoltare Regională), cu o rată de contractare de 60,42%. Obiectivul specific cu cea mai mare rată de contractare este 1.3 – competitivitatea întreprinderilor mici și mijlocii, 103%. Obiectivul specific 1.4 – dezvoltarea competențelor rămâne la un nivel foarte redus de contractare, de numai 3,19%.  Celelalte obiective înregistrează rate similare, situate între 52% și 59%. Programul Regional Sud-Muntenia înregistrează cel mai mare nivel de contractare a fondurilor - 86,64% și este urmat de Programul Creștere Inteligentă, Digitalizare și Instrumente Financiare, cu un nivel de contractare de 80,18%,  Programul Regional Sud-Vest Oltenia cu un nivel de contractare de 74,88% și Programul Regional Nord-Est cu o rată de 62,93%.
Nivelul general de rambursare înregistrat este scăzut, ajungând la 11,98% din valoarea proiectelor contractate. Programul Regional București – Ilfov înregistrează cea mai mare rată de rambursare, de 30%, însă cu un nivel de contractare de doar 13%. Pe de altă parte, Programul Regional Nord-Est înregistrează un nivel de rambursare a cheltuielilor similar (29,51%), având una dintre cele mai ridicate rate de contractare.
Principalele constatări și concluzii ale evaluării
Evaluarea arată că domeniile de politică aferente Obiectivului de Politică 1 au evoluat într-un ritm moderat și neuniform de la adoptarea Acordului de Parteneriat 2021 – 2027. Progrese mai consistente sunt observate în aria digitalizării, în special în sectorul public, susținute de investiții în infrastructură digitală, creșterea nivelului de interoperabilitate și securitate cibernetică. În schimb, inovarea în mediul privat și cooperarea public–privat din cadrul ecosistemului de cercetare rămân afectate de constrângeri structurale persistente (finanțare redusă, fragmentarea ecosistemului și diferențe semnificative de capacitate). Pe de altă parte, sectorul întreprinderilor mici și mijlocii este caracterizat de o consolidare cantitativă în această perioadă, care nu se reflectă însă în performanță.
Intervențiile analizate sunt poziționate preponderent la nivelul acțiunilor, realizărilor și rezultatelor imediate conform teoriei schimbării. Deși implementarea este funcțională, tranziția către efecte și impact este încă incipientă, fiind condiționată de ritmul de implementare și de maturitatea proiectelor la momentul contractării (conform cerințelor din ghidurile solicitantului).  O parte importantă a fondurilor alocate Obiectivului de Politică 1 nu a fost contractată încă, ceea ce generează riscuri în ceea ce privește nivelul de absorbție a fondurilor până la finalul perioadei de programare și implicit posibilitatea de a îndeplini obiectivele asumate (atingerea țintelor de program, dar și generarea de rezultate pe termen mediu și lung). Progresul implementării este inegal între programe, priorități și regiuni. Majoritatea proiectelor se află în implementare, cu o parte semnificativă a acestora aflându-se în stadii timpurii de execuție. 
Condițiile favorizante sunt îndeplinite și susțin un cadru instituțional consolidat. Totuși, evaluarea relevă o utilizare predominant formală, orientată spre conformitate și raportare, cu o valorificare limitată a potențialului acestora ca instrumente de guvernanță strategică și învățare, în special în cazul specializării inteligente.
[bookmark: _Hlk224227009]Complementaritatea intervențiilor este bine definită la nivel de design, cu o aliniere clară a intervențiilor analizate la documentele strategice naționale de referință și cu principalele surse complementare de finanțare. Însă, densitatea finanțărilor disponibile în anumite momente, pentru aceeași beneficiari, necesită o coordonare instituțională crescută pentru a transforma potențialul existent în efecte sinergice, în lipsa căreia apare competiția între instrumente. Sinergiile în implementare sunt limitate și selective, depinzând, cu excepția instrumentelor dedicate, de capacitatea beneficiarilor, mai degrabă decât de mecanisme sistemice de coordonare.
[bookmark: _Hlk224227365]Oportunitățile de finanțare sunt relevante și necesare pentru beneficiari, majoritatea considerând că investițiile nu ar fi putut fi realizate în absența sprijinului financiar accesat prin Politica de Coeziune. Deși designul programelor și mecanismele de informare și sprijin sunt evaluate în general pozitiv, iar gradul de satisfacție al beneficiarilor este ridicat, accesarea și implementarea sunt afectate de predictibilitatea moderată a apelurilor, durata procesului de evaluare, selecție și contractare (care de multe ori depășește termenele reglementate), complexitatea procedurală și schimbările legislative frecvente.
Distribuția fondurilor contribuie parțial la reducerea disparităților teritoriale, în special prin mecanismele regionale. Cu toate acestea, lipsește un mecanism național coerent, orientat explicit către reducerea dezechilibrelor, iar disparitățile intra-regionale rămân insuficient abordate.
[bookmark: _Hlk224377323]Angrenarea grupurilor țintă în cadrul Obiectivului de Politică 1 este reală, funcțională și coerentă cu natura intervențiilor, însă predominant operațională și diferențiată în funcție de tipul intervenției, categoria actorilor și nivelul administrativ. La nivel regional se manifestă o cultură mai activă a interacțiunii, susținută de structuri intermediare (Agenții pentru Dezvoltare Regională, clustere, universități, Grupuri Teritoriale pentru Tranziție Justă). Însă, monitorizarea acestei implicări a grupurilor țintă este limitată de absența unor indicatori dedicați în sistemele de raportare.
[bookmark: _Hlk224227443]Cooperarea public–privat este recunoscută ca element esențial al intervențiilor din cadrul Obiectivului de Politică 1, în special în aria cercetare, dezvoltare și inovare, însă rămâne insuficient dezvoltată și operaționalizată în implementare, ca urmare a întârzierilor înregistrate în lansarea apelurilor. Se înregistrează progrese punctuale limitate și dependente de actori cu capacitate ridicată.
Principiile orizontale sunt integrate în designul și implementarea intervențiilor, însă accentul este pus predominant pe respectarea formală a cerințelor, cu o evaluare limitată a impactului real și o utilizare redusă a datelor pentru ajustări strategice.
Recomandări principale
Pe baza concluziilor formulate, evaluarea propune un set de 8 recomandări, prioritizate, adresate structurilor Ministerului Investițiilor și Proiectelor Europene și Autorităților de Management. Dintre acestea, principalele recomandări ale evaluării vizează:
· Accelerarea lansării apelurilor de proiecte și a contractării fondurilor pentru a scădea riscul dezangajării și a crește potențialul de atingere a țintelor indicatorilor de program;
· Consolidarea instrumentelor care facilitează colaborarea dintre mediul public și privat, prin continuarea programelor de stimulare a parteneriatelor între organizațiile de cercetare și întreprinderi, încurajarea extinderii rețelelor de colaborare prin mecanisme de punctaj în ghidurile solicitantului și integrarea explicită a acestei teme în evaluările de impact ale programelor;
· Realizarea unor calendare consolidate cu sursele de finanțare disponibile în fiecare arie (inclusiv din afara Politicii de Coeziune) și creșterea predictibilității apelurilor din cadrul OP1 care urmează a fi lansate, în paralel cu asigurarea resursei umane suficiente și expertizei necesare în cadrul Autorităților de Management și Organismelor Intermediare pentru perioadele cu volum mai mare de activitate (în special evaluare, selecție și contractare);
· Sprijinirea beneficiarilor cu celeritate în adresarea provocărilor orizontale generate de schimbările legislative, inclusiv prin creșterea nivelului de uniformizare a soluțiilor formulate și intensificarea comunicării și colaborării dintre autoritățile de program în acest scop;
· Stimularea sinergiilor între sursele de finanțare, prin instrumente dedicate;
· Consolidarea dimensiunii operaționale a integrării principiilor orizontale, prin dezvoltarea unor orientări mai aplicate (exemple de bune practici, modele de indicatori de rezultat pentru egalitate și incluziune, ghiduri simplificate cu privire la principiul “a nu prejudicia semnificativ” adaptate întreprinderilor mici și mijlocii).

